TUIN-OP-DIE-BRAK – Hessequa Nuus / News
Kom besoek hierdie absolute unieke projek. Daar is BAIE om te sien, te leer en te doen. Toegang is gratis. Kinders sal hulle ook kan verlustig by die sonwyser, die labarint, die speel area, die hink-spring baan, die balanseer area en so meer. Vir die meer volwassenes is dit 'n botanies-korrekte tuin, wat BAIE inligting verskaf, soos byvoorbeeld by die eetbare- en medisinale plante afdeling, die wordende rots-gesteentes roete, die vleiland en vele ander fokuspunte.
. Die pragtige paadjies is rolstoel-vriendelik en die waterval in die "Lions Braille Trail" se klanke (4 verskillende klanke) verskerp die rustigheid wat 'n besoek aan hierdie unieke tuin absoluut die moeite werd maak !
Die TodB is nou al 8 jaar in ontwikkeling en die
bestuurskomitee be-oog om die tuin VOLTOOI te hê teen die einde van 2015 !
Die TodB het reeds 228 fynbosspesies wat gevestig is, 16 waarvan op die "rooi datalys" van hoogs bedreigde plantspesies is.
Die Fynbos van die Hessequa omgewing is uniek daarin dat dit die sogenaamde "kalkrant fynbos" is. Al die res van die fynbos in Suid-Afrika is op suur
gronde, in teenstelling met die kalkrant-fynbos wat
op "soet" gronde voorkom.
Die nuwe geboutjie in wording (nou genaamd die
"skulphuisie") aan die noordelike kant is uniek, aangesien daar nêrens elders in die wêreld so 'n dakkonstruksie bestaan nie. Die ontwerp is gepatenteer deur Anton dun Toit, 'n argitek van Riversdal. Die dak is gebou en opgerig deur Dr Chris Heese (en helpers, soos Fanie Botha en André West), voorsitter van die Hessequa Argeologiese Vereniging en 'n stoere ondersteuner van die TodB. Die argitekstekenaar is ons eie Charl Haupt van Impak Ontwerpers, Stilbaai. Die gebou self gaan binnekort opgerig word deur WAD Konstruksie van Stilbaai.
Die hele tuin is ontwerp deur die "Vader van landskapsargitektuur in Suid-Afrika" Prof Ben Farrell. Sy dogter Berdene Farrell het ook bygedra met die ontwerp van die "Blarebeeld en die Ruik-en-Raakroete.
Die absolute dryfveer agter 8 jaar se harde werk in die skep van hierdie fynbospark is die van Naomi van Schalkwyk en met baie hulp van haar man Schalk, met die onbaatsugtige bystand van die afgetrede magistraat Frik van Rhyn en onlangs van die ingenieur Jan Steyn. Vele ander het ook deur die jare hulle arbeid en vernuf GRATIS ingespan. Name soos Patric & Alice Duddy, Faan van Wyk, Marié Heese, Mike Steytler, Philip Claassens, Phil Scheffer en baie ander kan trots wees op wat reeds vermag is.
Die Bestuurskomitee van die Tuin-op-die-Brak Vereniging kom op 'n maandelikse basis in 'n formele vergadering bymekaar, waar ALLE aspekte van die ontwikkeling van hierdie munisiplale bate bespreek en op besluit word.
Deur al die jare is die ontwikkeling van hierdie lap aarde wat aan die munisipaliteit behoort, deurgaans ondersteun deur vele donasies en geldelike bewilliging deur die Hessequa Munisipaliteit.
Die Tuin-op-die-Brak het reeds die erkenning van dieWeskaapse Regering ontvang in die vorm van 'n aansienlike geldelike bydrae om hierdie projek te kan voltooi.
Die Tuin-op-die-Brak Fynbos park is 'n klassieke
voorbeeld van 'n "Public Private Partnership" – tussen 'n groep gemotiveerde inwoners van Stilbaai en die lokale Munisipaliteit. Ë